Kristen Touborg (SF), 1998-12-11:
Med det her lovforslag bliver der skabt en grundlov for fiskeriet, hvilket overordnet set må anses for at være en stor forbedring.
Reglerne kan på nuværende tidspunkt findes i ni forskellige lovkomplekser.
SF finder det generelt set positivt, at forslaget lægger op til en samlet lov, hvilket bl.a. indebærer en forenkling af lovgivningen for fiskeriet.
Men der er dog nogle områder, som jeg godt vil knytte nogle bemærkninger til.
Det første område vedrører de rådgivende udvalg.
I lovforslaget fastsættes bestemmelser om tre permanente udvalg.
Det er en reduktion i forhold til antallet af udvalg i de gældende love, og det finder vi er hensigtsmæssigt.
Reglerne om udvalgene er opbygget sådan, at antallet af repræsentanter for alle enkeltorganisationer ikke er fastsat i lovteksten.
Ministeren har mulighed for at inddrage andre organisationer samt personer med særlig sagkundskab.
Det finder vi kan være meget hensigtsmæssigt.
Blandt de permanente medlemmer af EU-fiskeriudvalget og Udvalget for Erhvervsfiskeri er bl.a. Arbejderbevægelsens Erhvervsråd repræsenteret.
I et høringssvar fra SiD foreslås det, at SiD bliver repræsenteret i udvalget i stedet for Arbejderbevægelsens Erhvervsråd.
Det er SF enig i, ligesom vi finder, det er relevant, at SiD også bliver repræsenteret i Udvalget for Rekreativt fiskeri, Ferskvandsfiskeri og Fiskepleje og i nævnet, der står i loven under § 19.
Vedrørende ændringen af bevillingsystemet omkring fiskeauktioner: Lovforslaget vil betyde en liberalisering af det nuværende system, hvor ministeriet udnævner auktionsmestre efter opslag, sådan at der som udgangspunkt kun gives én bevilling til fiskeriauktion i hver havn.
Forslaget indebærer en væsentlig ændring af de gældende regler, idet det gældende monopol på førstegangsomsætning af fisk bliver afviklet.
Det er SF ikke nødvendigvis varm tilhænger af, men det, der interesserer os meget mere i den forbindelse, er, om vi vil have en mulighed for at indføre en effektiv kontrol med hele markedet, så vi kunne undgå såvel grå som sorte fisk.
Det kunne jo eventuelt opnås ved at indføre en auktionspligt.
Jeg vil godt sige, at jeg har stillet et spørgsmål til ministeren vedrørende det område og fået svar på det i dag, og af svaret fremgår det, at der lovgivningsmæssigt ikke er noget i vejen for, at vi kunne gå ind i det.
Det fremgår også af svaret, at det godt kan være, at der kunne være nogle kontrolmæssige fordele, men jeg skal samtidig også for fuldstændighedens skyld sige, at ministeren ikke er indstillet på at gå den vej.
Det tredje område, jeg godt vil fremhæve, er forslagets bestemmelser om fiskeritilladelser, hvorefter man administrativt kan fratage en fisker retten til at udøve sit erhverv i op til fem år.
Det forekommer mig godt nok at være en meget overdimensioneret administrativ sanktion.
SF vil gøre meget for at undgå lovløse tilstande inden for fiskeriområdet, men det betyder altså ikke, at fiskerne
skal være fuldstændig fredløse.
Det kunne han nu nok også lige så godt, for han ville nok komme i mindretal, så det er en meget fornuftig minister, der foruddiskonterer, at sådan må det nok være.
Så det ser jeg frem til med fortrøstning.
Vi er altså generelt positive over for forslaget, men på visse områder vil vi under udvalgsarbejdet medvirke til at gøre forslaget endnu bedre.